उत्तर प्रदेश में शिक्षा के लमहर इतिहास रहल बा आ प्राचीन काल से इहाँ कई गो शिक्षा के केंद्र रहल बाड़ें। संस्कृत आधारित शिक्षा के क्षेत्र में काशी (वर्तमान बनारस) के नाँव सभसे आगे गिनल जाला जहाँ बहुत पुराना समय से प्राचीन भारतीय बिद्या सभ के शिक्षा दिहल जात रहल हवे। मध्यकाल में ई इलाका अरबी/फ़ारसी के शिक्षा के क्षेत्र में भी आगे रहल; इहाँ जौनपुर नियर शिक्षा के केंद्र रहलें जेकरा के ओह जमाना में "शीराजे-हिंद" के उपाधि मिलल रहल। संस्कृत आधारित बिद्यालय सभ आ मदरसा सभ के शिक्षा तब पिछड़ गइल जब यूरोप में पुनर्जागरण के परिणाम के चलते तरह-तरह के नाया खोज आ बैज्ञानिक प्रगति भइल। उत्तर प्रदेश में आधुनिक इस्टाइल के शिक्षा के बिकास के श्रेय अंगरेज लोग के जाला।